อาเซียนซบเซา ดีมานด์รถทรุด ไทยฟุบหนักสุด
ยอดขายรถยนต์ร่วงทั่วอาเซียนติดต่อกัน 18 เดือน&nbsp;&nbsp; ความต้องการซื้อส่อไม่ฟื้นยาว
4 ธ.ค. 2557

ยอดขายรถยนต์ร่วงทั่วอาเซียนติดต่อกัน 18 เดือน   ความต้องการซื้อส่อไม่ฟื้นยาว
สำนักข่าวนิกเกอิของญี่ปุ่นรายงานว่า ยอดขายรถยนต์ในตลาดเอเชียตะวันออกเฉียงใต้ในเดือน ต.ค. ปรับตัวลดลงติดต่อกันเป็นเดือนที่ 18 แล้ว ซึ่งยอดขายของเดือน ต.ค.ที่ผ่านมา ตกลงมา 5% เมื่อเทียบกับช่วงเดียวกันของปีก่อน หรืออยู่ที่ 2.7 แสนคัน โดยเฉพาะที่ไทย ยอดขายในเดือน ต.ค.ปรับตัวลดลงถึง 20% เมื่อเทียบช่วงเดียวกันปีก่อน เหลือเพียง 7.08 หมื่นคันเท่านั้น
ยอดขายในประเทศไทยที่ปรับตัวลดลงในเดือน ต.ค. ซึ่งถือเป็นเดือนที่ 18 แล้ว รวมถึงยังปรับตัวลดลงมากที่สุดในบรรดาประเทศเศรษฐกิจชั้นนำของภูมิภาคที่นิกเกอิหยิบยกมารายงาน และยังไม่มีแนวโน้มที่ความต้องการซื้อจะปรับตัวเพิ่มขึ้นแต่อย่างใด
มาซาฮิโกะ อูเอคิ ประธานมิตซูบิชิ มอเตอร์ส ประเทศไทย เปิดเผยว่า ยอดขายในปี 2014 นี้มีแนวโน้มจะตกลงถึง 35% หรืออยู่ที่ราว 8.5 แสนคัน
“นโยบายรถคันแรกที่ให้ผู้ซื้อสามารถรับภาษีคืนได้ สร้างความต้องการซื้อรถยนต์ในประเทศจนถึงปี 2012 แต่เป็นความต้องการซื้อที่ไม่ยั่งยืน และยังไม่เห็นว่าความต้องการซื้อดังกล่าวจะฟื้นตัวในปี 2015 หรือปีต่อๆ ไป” อูเอคิ กล่าว
นิกเกอิรายงานว่า ยอดขายรถยนต์ในอินโดนีเซียเดือน ต.ค.ปรับตัวลดลง 6% เหลือเพียง 1.05 แสนคัน ซึ่งถือเป็นการปรับตัวลดลงติดต่อกันเป็นเดือนที่ 2 แล้ว รับการยกเลิกการอุดหนุนน้ำมันตามนโยบายของประธานาธิบดีโจโก วิโดโด แห่งอินโดนีเซีย ที่จะมีขึ้นในเดือน พ.ย.
ด้านมาเลเซีย นิกเกอิ ระบุว่า ยอดขายรถยนต์ในเดือน ต.ค.ปรับตัวลดลง 2% ไปอยู่ที่ 5.41 หมื่นคัน เนื่องจากการขอสินเชื่อสำหรับยานยนต์ทำได้ยากขึ้น โดยเพโรดัว เอ็กซ์เซีย รถยนต์ยี่ห้อในประเทศ ยังคงเป็นหนึ่งในผู้นำตลาดอยู่